SK Úradný vestník Európskej únie C 422/61

SPRÁVA

o overení ročnej účtovnej závierky spoločného podniku pre iniciatívu pre inovačné lieky za rozpočtový rok 2014 spolu s odpoveďami spoločného podniku

(2015/C 422/07)

OBSAH

Body Strana Úvod 1-4 62 Informácie na podporu vyhlásenia o vierohodnosti 5 62 Vyhlásenie o vierohodnosti 6-13 62 Stanovisko k spoľahlivosti účtovnej závierky 11 64 Výrok s výhradou k zákonnosti a riadnosti príslušných operácií 12 64 Pripomienky k rozpočtovému a finančnému hospodáreniu 14-16 64 Plnenie rozpočtu 14-15 64 Viacročné financovanie 16 64 Ďalšie pripomienky 17-20 64 Kľúčové kontroly a systémy dohľadu 17 64 Právny rámec 18 65 Oddelenie vnútorného auditu a Útvar Komisie pre vnútorný audit 19-20 65 Kontrola prijatia opatrení na základe pripomienok z predchádzajúcich rokov 21-24 65 Monitorovanie výsledkov výskumných projektov a predkladanie správ o nich 21-22 65 Konflikty záujmov 23 65 Druhé priebežné hodnotenie Komisie 24 66

ÚVOD

1. Spoločný podnik pre vykonávanie spoločnej technologickej iniciatívy pre inovačné lieky (spoločný podnik IIL), so sídlom v Bruseli, bol zriadený v decembri 2007 (1) na obdobie desiatich rokov a 16. novembra 2009 začal samostatne fungovať. Rada v máji 2014 (2) zrušila pôvodné nariadenie a zverila spoločnému podniku, na ktorý sa odkazuje ako na spoločný podnik pre iniciatívu pre inovačné lieky 2 (spoločný podnik IIL 2) (3), nové úlohy v rámcovom programe Horizont 2020 pre výskum a inovácie (4) a predĺžila obdobie trvania spoločného podniku na obdobie do 31. decembra 2024.

2. Spoločný podnik IIL sa v siedmom rámcovom programe (5) zameriava na významné zvýšenie efektívnosti a účinnosti procesu vývoja liekov s dlhodobým cieľom dosiahnuť, aby farmaceutické odvetvie vyrábalo účinnejšie a bezpečnejšie inovačné lieky. V rámci programu Horizont 2020 je cieľom spoločného podniku IIL 2 zlepšenie zdravia urýchlením rozvoja a prístupu pacienta k inovatívnym liekom, najmä v oblastiach, kde sú liečebné a sociálne potreby neuspokojené, a to prostredníctvom podpory spolupráce kľúčových hráčov zapojených do výskumu v oblasti zdravotníctva vrátane univerzít, farmaceutického priemyslu a iných odvetví priemyslu, malých a stredných podnikov (MSP), organizácií pacientov a regulačných orgánov pre lieky (6).

3. Zakladajúcimi členmi spoločného podniku sú Európska únia zastúpená Európskou komisiou a Európska federácia farmaceutického priemyslu a farmaceutických združení (EFPIA). Ďalší členovia a pridružení partneri sa tiež môžu pripojiť k programu.

4. Maximálna výška príspevku EÚ pre spoločný podnik IIL na pokrytie prevádzkových nákladov a výskumných činností je 1 mld. EUR, ktorá sa uhradí z rozpočtu siedmeho rámcového programu. Finančný príspevok EÚ na spoločný podnik IIL 2 v rámci programu Horizont 2020 je 1,638 mld. EUR, z ktorého 1,425 mld. EUR zodpovedá príspevku (7) farmaceutického sektora a 213 mil. EUR zodpovedá príspevku iných spoločností, ktoré sa rozhodli pripojiť k spoločnému podniku IIL 2 ako pridružení partneri. Členovia prispejú na prevádzkové náklady rovnakým dielom, pričom ich príspevok nepresiahne 85,2 mil. EUR na spoločný podnik IIL 2.

INFORMÁCIE NA PODPORU VYHLÁSENIA O VIEROHODNOSTI

5. Audítorský prístup Dvora audítorov zahŕňa analytické kontrolné postupy, testovanie operácií na úrovni spoločného podniku a hodnotenie kľúčových kontrol systémov dohľadu a kontroly. Dopĺňajú ich dôkazy získané prácou iných audítorov (ak sú relevantné) a analýza vyhlásení vedenia.

VYHLÁSENIE O VIEROHODNOSTI 6. Podľa ustanovení článku 287 Zmluvy o fungovaní Európskej únie (ZFEÚ) Dvor audítorov kontroloval: a) ročnú účtovnú závierku spoločného podniku IIL, ktorá pozostáva z finančných výkazov (8) a výkazov o plnení rozpočtu (9) za rozpočtový rok končiaci sa k 31. decembru 2014; b) a zákonnosť a riadnosť príslušných operácií. Zodpovednosť vedenia 7. V súlade s článkami 16 a 22 delegovaného nariadenia Komisie (EÚ) č. 110/2014 (10) vedenie zodpovedá za vyhotovenie a verné predloženie ročnej účtovnej závierky spoločného podniku a za zákonnosť a riadnosť príslušných operácií. a) Zodpovednosť vedenia v súvislosti s ročnou účtovnou závierkou spoločného podniku zahŕňa návrh, zavedenie a udržiavanie systému vnútornej kontroly pri zostavovaní a vernom predkladaní finančných výkazov, v ktorých sa nenachádzajú významné nesprávnosti v dôsledku podvodu alebo chyby, výber a uplatňovanie vhodných účtovných postupov na základe účtovných pravidiel prijatých účtovníkom Komisie (11), a účtovné odhady, ktoré sú za daných okolností primerané. Riaditeľ schvaľuje ročnú účtovnú závierku spoločného podniku po jej zostavení účtovníkom spoločného podniku na základe všetkých dostupných informácií, a po priložení poznámky k účtovnej závierke, v ktorej účtovník okrem iného vyhlasuje, že získal primeranú istotu, že účtovná závierka vyjadruje pravdivo a verne zo všetkých významných hľadísk finančnú situáciu spoločného podniku. b) Zodpovednosť vedenia v súvislosti so zákonnosťou a riadnosťou príslušných operácií a dodržiavaním zásady riadneho finančného hospodárenia zahŕňa návrh, zavedenie a udržiavanie účinného a efektívneho systému vnútornej kontroly, ktorý tvorí primeraný dohľad a náležité opatrenia na zabránenie nezrovnalostiam a podvodom a v prípade potreby právne konanie na spätné získanie nesprávne vyplatených alebo využitých finančných prostriedkov. Zodpovednosť audítora 8. Zodpovednosťou Dvora audítorov je na základe auditu predložiť Európskemu parlamentu a Rade (12) vyhlásenie o vierohodnosti týkajúce sa spoľahlivosti ročnej účtovnej závierky a zákonnosti a riadnosti príslušných operácií. Dvor audítorov vykonáva audit v súlade s medzinárodnými audítorskými štandardmi a etickým kódexom IFAC a medzinárodnými štandardmi najvyšších kontrolných inštitúcií INTOSAI. Podľa týchto štandardov je Dvor audítorov povinný naplánovať a vykonať audit tak, aby získal primeranú istotu, že ročná účtovná závierka spoločného podniku neobsahuje významné nesprávnosti a že príslušné operácie sú zákonné a riadne. 9. Dvor audítorov pri audite postupuje tak, aby získal audítorské dôkazy o sumách a údajoch v účtovnej závierke, ako aj o zákonnosti a riadnosti príslušných operácií. Výber postupov závisí od úsudku audítora, ktorý hodnotí riziko významných nesprávností v účtovnej závierke, ako i to, či v príslušných operáciách došlo k závažnému porušeniu právneho rámca Európskej únie, či už z dôvodu podvodu alebo chyby. Pri posudzovaní týchto rizík audítor zohľadňuje vnútornú kontrolu, ktorá je relevantná pre zostavenie a verné predloženie účtovnej závierky, a systémy dohľadu a kontroly, ktoré sú implementované na zaistenie zákonnosti a riadnosti príslušných operácií, aby sa mohli navrhnúť audítorské postupy vhodné za daných okolností. Audit tiež obsahuje hodnotenie vhodnosti uplatnených účtovných postupov a primeranosti účtovných odhadov, ako aj hodnotenie predloženia účtovnej závierky ako celku. 10. Dvor audítorov sa domnieva, že získal dostatočné a primerané audítorské dôkazy pre svoje vyhlásenie o vierohodnosti. Stanovisko k spoľahlivosti účtovnej závierky 11. Dvor audítorov zastáva názor, že ročná účtovná závierka spoločného podniku vyjadruje verne zo všetkých významných hľadísk jeho finančnú situáciu k 31. decembru 2014 a výsledky jeho operácií a tokov hotovosti za príslušný rozpočtový rok v súlade s ustanoveniami nariadenia o rozpočtových pravidlách a účtovnými pravidlami, ktoré schválil účtovník Komisie. Výrok s výhradou k zákonnosti a riadnosti príslušných operácií 12. Dvor audítorov zastáva názor, že operácie súvisiace s ročnou účtovnou závierkou spoločného podniku za rok končiaci sa k 31. decembru 2014 sú zo všetkých významných hľadísk zákonné a riadne.

13. Pripomienky uvedené v nasledujúcej časti nemajú vplyv na stanoviská Dvora audítorov.

PRIPOMIENKY K ROZPOČTOVÉMU A FINANČNÉMU HOSPODÁRENIU

Plnenie rozpočtu

14. V rozpočte na rok 2014 boli viazané rozpočtové prostriedky vo výške 223 mil. EUR a platobné rozpočtové prostriedky vo výške 171 mil. EUR. Celková miera čerpania viazaných rozpočtových prostriedkov bola 92,4 % (99,5 % za rok 2013) a platobných rozpočtových prostriedkov 73,9 % (97,5 % z rok 2013).

15. Pokiaľ ide o prevádzkové činnosti, miera čerpania viazaných rozpočtových prostriedkov bola 93 % a platobných rozpočtových prostriedkov 74 % (13). Viazané rozpočtové prostriedky však boli viazané na všeobecnej úrovni, čo znamená, že zodpovedajúce dohody o grante neboli podpísané do konca roka 2014.

Viacročné financovanie

16. Výzvy na predkladanie návrhov organizované v rámci 7. RP v rokoch 2008 – 2013 viedli k podpísaniu dohôd o grante v celkovej sume 897 mil. EUR, čo predstavuje 93 % maximálnej výšky príspevku EÚ pre spoločný podnik na pokrytie výskumných činností

ĎALŠIE PRIPOMIENKY

Kľúčové kontroly a systémy dohľadu

17. Vykonávanie operačných predbežných kontrol platieb nákladov na projekt bolo nedostatočne dokumentované v nasledovných kritických oblastiach: a) Formulár predbežnej kontroly, ktorý použili vedeckí projektoví úradníci spoločného podniku IIL sa zameral skôr na administratívnu než na operačnú zhodu, nakoľko stav projektu nebol jasne identifikovaný a neboli k nemu vyjadrené pripomienky (prebiehajúci, prebiehajúci s nedostatkami, pozastavený/zrušený) a k jeho výstupom (bez pripomienok, pripomienky vyžadujúce si objasnenie, významné pripomienky); b) platba bola uskutočnená bez oficiálneho zoznamu výstupov projektu, ktoré projektoví úradníci prijali a bez odkazu na posúdenie výstupov projektovými úradníkmi.

Právny rámec

18. Rozpočtové pravidlá spoločného podniku IIL 2 boli prijaté 7. júla 2014 na základe vzorového nariadenia o rozpočtových pravidlách pre subjekty verejno-súkromného partnerstva (14) a so zreteľom na príslušné požiadavky nariadenia Rady (EÚ) č. 557/2014, ktorým sa zriaďuje spoločný podnik IIL 2.

Oddelenie vnútorného auditu a Útvar Komisie pre vnútorný audit

19. Útvar Komisie pre vnútorný audit (IAS) dokončil v roku 2014 audit monitorovania projektu a predkladania správ o prevádzkovej výkonnosti spoločného podniku IIL. K aprílu 2015 boli všetky odporúčania zrealizované prostredníctvom odsúhlasených opatrení (15). IAS monitoruje plnenie akčného plánu a jeho posúdenie sa očakáva v priebehu roka 2015 so zreteľom na uzavretie odporúčaní.

20. Okrem toho boli začiatkom roku 2015 dokončené dva audity, z toho sa jeden týkal predbežných kontrol prevádzkových výdavkov a druhý posudzovania rizík. Spoločný podnik IIL realizoval odporúčania z predbežných kontrol prostredníctvom akčného plánu, ktorý prijal IAS.

KONTROLA PRIJATIA OPATRENÍ NA ZÁKLADE PRIPOMIENOK Z PREDCHÁDZAJÚCICH ROKOV

Monitorovanie výsledkov výskumných projektov a predkladanie správ o nich

21. Spoločný podnik ILL používa na monitorovanie výsledkov výskumných projektov a predkladanie správ o nich (16) vlastný nástroj s cieľom začleniť výsledky výskumu do celkového systému podávania správ Komisie. Po prvýkrát zahŕňa posledná monitorovacia správa Komisie o 7. RP, ktorá bola uverejnená v marci 2015 (17), kvantitatívne údaje o činnostiach spoločného podniku IIL (18). Pokiaľ ide o kvalitatívne údaje, spoločný podnik vydáva okrem základných informácií, ktoré sú dostupné na webovej stránke IIL, každý polrok bibliometrickú analýzu prebiehajúcich projektov (19), ktorej cieľom porovnať výskum uverejnený na základe projektov podporovaných IIL s vybranými verejno-súkromnými partnerstvami. Spoločný podnik IIL tiež vyvinul kľúčové ukazovatele výkonnosti pre rôzne aspekty výsledkov projektov a na ich základe meria pokrok.

22. V právnom rámci programu Horizont 2020 sa vyžaduje špecifické monitorovanie výsledkov výskumu, ktoré sa zakladá na kvantitatívnych a podľa potreby kvalitatívnych dôkazoch vrátane pokroku oproti ukazovateľom výkonnosti. (20) S cieľom splniť požiadavky programu Horizont 2020 a lepšie prispieť k šíreniu výsledkov výskumu 7. RP je potrebné čo najviac zlepšiť spoluprácu medzi spoločným podnikom a Komisiou (21) s osobitým dôrazom na ďalšiu integráciu údajov spoločného podniku IIL do systému Komisie.

Konflikty záujmov

23. Komisia vyvíja spoločný vzor pre spoločné podniky. Zatiaľ zostáva v platnosti postup spoločného podniku IIL.

Druhé priebežné hodnotenie Komisie

24. Správna rada bola oboznámená s odporúčaniami druhého priebežného hodnotenia Komisie 29. októbra 2013. Navrhnutá bola následná kontrola odporúčaní a niektoré kľúčové opatrenia (22) boli zahrnuté do ročného plánu plnenia na rok 2014. Výkonný riaditeľ pravidelne predkladal správy správnej rade o následných opatreniach. Odporúčania týkajúce sa vzniku spoločného podniku IIL 2 (23) sa práve realizujú a boli vypracované plány, na základe ktorých programová kancelária vykoná konsolidovanú následnú kontrolu a posúdenie opatrení prijatých do konca roka 2015.

Túto správu prijala komora IV, ktorej predsedá Milan Martin CVIKL, člen Dvora audítorov, v Luxemburgu na svojom zasadnutí dňa 6. októbra 2015. Za Dvor audítorov Vítor Manuel da SILVA CALDEIRA predseda

(1) Nariadenie Rady (ES) č. 73/2008 z 20. decembra 2007, ktorým sa zakladá spoločný podnik pre vykonávanie spoločnej technologickej iniciatívy pre inovačné lieky (Ú. v. EÚ L 30, 4.2.2008, s. 38).

(2) Nariadenie Rady (EÚ) č. 557/2014 zo 6. mája 2014 o zriadení spoločného podniku pre iniciatívu pre inovačné lieky 2 (Ú. v. EÚ L 169, 7.6.2014, s. 54).

(3) V tejto správe sa odkazuje na „spoločný podnik pre iniciatívu pre inovačné lieky“, pokiaľ nie je potrebné rozlíšiť medzi týmito dvoma programami.

(4) Program Horizont 2020 – rámcový program pre výskum a inováciu, ktorý bol prijatý nariadením Európskeho parlamentu a Rady (EÚ) č. 1291/2013 z 11. decembra 2013, ktorým sa zriaďuje program Horizont 2020 – rámcový program pre výskum a inováciu (2014 – 2020) a zrušuje rozhodnutie č. 1982/2006/ES (Ú. v. EÚ L 347, 20.12.2013, s. 104) je programom pre výskum a inovácie na roky 2014 – 2020 a spája všetky existujúce zdroje financovania EÚ v oblasti výskumu a inovácie.

(5) Siedmy rámcový program, schválený rozhodnutím Európskeho parlamentu a Rady č. 1982/2006/ES (Ú. v. EÚ L 412, 30.12.2006, s. 1), zoskupuje všetky iniciatívy EÚ v oblasti výskumu a zohráva zásadnú úlohu pri dosahovaní cieľov rastu, konkurencieschopnosti a zamestnanosti.

(6) V prílohe sú na informačné účely zhrnuté právomoci, činnosti a disponibilné zdroje spoločného podniku.

(7) V článku 13 ods. 3 nariadenia (EÚ) č. 557/2014 sa stanovuje, že „prevádzkové náklady spoločného podniku IIL 2 sa hradia z týchto príspevkov: a) finančný príspevok Únie; b) nefinančné príspevky iných členov ako Únia pridružených členov […], ktoré pozostávajú z nákladov, ktoré im vznikli pri vykonávaní nepriamych opatrení […] po odpočítaní príspevku spoločného podniku IIL 2 a všetkých ďalších príspevkov Únie na tieto náklady.“

(8) Finančné výkazy obsahujú súvahu a výkaz hospodárskeho výsledku, tabuľku toku hotovosti, výkaz zmien čistých aktív, prehľad hlavných účtovných postupov a ďalšie vysvetľujúce poznámky.

(9) Výkazy o plnení rozpočtu pozostávajú zo správ o plnení rozpočtu, prehľadu rozpočtových zásad a ďalších vysvetľujúcich poznámok.

(10) Ú. v. EÚ L 38, 7.2.2014, s. 2.

(11) Účtovné pravidlá schválené účtovníkom Komisie sú založené na medzinárodných účtovných štandardoch pre verejný sektor (IPSAS) vydaných Medzinárodnou federáciou účtovníkov, prípadne na medzinárodných účtovných štandardoch (IAS)/medzinárodných štandardoch finančného výkazníctva (IFRS) vydaných Radou pre medzinárodné účtovné štandardy.

(12) Článok 47 nariadenia (EÚ) č. 110/2014.

(13) Pokiaľ ide o administratívne výdavky, rozpočtové prostriedky disponibilné v roku 2014 dosiahli výšku 8,9 mil. EUR. Spoločný podnik IIL dosiahol mieru čerpania viazaných rozpočtových prostriedkov 84 % a platobných rozpočtových prostriedkov 70 %.

(14) Nariadenie (EÚ) č. 110/2014.

(15) To zahŕňa dve odporúčania klasifikované ako „veľmi dôležité“ zamerané na „preskúmie koncepcie a vykazovanie cieľov a kľúčových ukazovateľov výkonnosti (KPI)“ a „posilnenie monitorovania projektov a IT systémov s cieľom posilniť výkazníctvo.“ Niektoré so spomenutých činností stále prebiehajú.

(16) Bod 21 správy Dvora audítorov za rok 2013 (Ú. v. EÚ C 452, 16.12.2014, s. 67).

(17) http://ec.europa.eu/research/evaluations/pdf/archive/fp7_monitoring_reports/7th_fp7_monitoring_report.pdf#view=fit&pagemode=none

(18) V monitorovacej správe EK sú tieto informácie predložené v súhrnných hodnotách spolu s informáciami od iných spoločných technologických iniciatív.

(19) http://www.imi.europa.eu/sites/default/files/uploads/documents/BibliometricsReport5.pdf

(20) Článok 31 nariadenia (EÚ) č. 1291/2013, ktorým sa zriaďuje program Horizont 2020, a príloha II (ukazovatele výkonnosti) k rozhodnutiu Rady 2013/743/EU (Ú. v. EÚ L 347, 20.12.2013, s. 965) z 3. decembra 2013, ktorým sa zriaďuje osobitný program na vykonávanie programu Horizont 2020 – rámcový program pre výskum a inováciu (2014 – 2020).

(21) Pozri výročnú správu Komisie Európskemu parlamentu a Rade o pokroku dosiahnutom v činnostiach spoločných podnikov a spoločných technologických iniciatív [COM(2013)935].

(22) Napr. preskúmanie stratégie komunikácie, socio-ekonomických vplyvov v rámci KPI, ďalšej účasti priemyslu a najmä MSP, zvýšenia flexibility pri uverejňovaní výziev a využitie nepeňažných príspevkov zo štátov, ktoré nie sú členmi EÚ.

(23) Napr. účasť priemyselných účastníkov z ďalších odvetví súvisiacich so zdravotnou starostlivosťou, zvýšenie flexibility a transparentnosti v rámci riadenia.

PRÍLOHA Spoločný podnik pre iniciatívu pre inovačné lieky (Brusel) Právomoci a činnosti Oblasti právomoci Únie vyplývajúce zo Zmluvy Výňatky z článkov 187 a 188 Zmluvy o fungovaní Európskej únie Únia môže zakladať spoločné podniky alebo iné štruktúry potrebné pre účinné vykonanie programov Únie v oblasti výskumných a pilotných programov a programov technologického rozvoja. Rada prijme na návrh Komisie a po porade s Európskym parlamentom a Hospodárskym a sociálnym výborom ustanovenia uvedené v článku 187. Európsky parlament a Rada v súlade s riadnym legislatívnym postupom a po porade s Hospodárskym a sociálnym výborom, prijmú ustanovenia uvedené v článkoch 183, 184 a 185. Prijatie doplnkových programov si vyžaduje súhlas dotknutých členských štátov. Právomoci spoločného podniku Nariadenie Rady (EÚ) č. 557/2014 zo 6. mája 2014 o zriadení spoločného podniku pre iniciatívu pre inovačné lieky 2 (Ú. v. EÚ L 169, 7. 6. 2014, s. 54). Ciele Podľa článku 2 nariadenia Rady č. 557/2014 patria medzi ciele spoločného podniku ILL 2: a) podporovať v súlade s článkom 25 nariadenia (EÚ) č. 1291/2013/EÚ rozvoj a vykonávanie predkonkurenčných výskumných a inovačných činností, ktoré majú strategický význam pre konkurencieschopnosť a vedúce postavenie priemyslu Únie alebo pre riešenie konkrétnych spoločenských výziev, najmä časť II a III rozhodnutia Rady 2013/743/EÚ, a predovšetkým pre zlepšenie zdravia a blahobytu občanov Únie, b) prispievať k cieľom spoločnej technologickej iniciatívy pre inovačné lieky, najmä: i) zvýšiť mieru úspešnosti pri inovačnom klinickom skúšaní prioritných liekov, ktoré identifikovala Svetová zdravotnícka organizácia; ii) podľa možnosti skrátiť čas potrebný na klinické overenie koncepcie pri vývoji liekov, napríklad v oblasti onkologických, imunologických, respiračných, neurologických a neurodegeneratívnych chorôb; iii) vyvinúť nové druhy liečby na choroby, v súvislosti s ktorými existuje vysoká miera neuspokojených potrieb, napríklad Alzheimerova choroba, prípadne obmedzené trhové stimuly, napríklad antimikrobiálna rezistencia; iv) vyvinúť biomarkery na diagnostiku a liečbu chorôb, ktoré majú jasnú klinickú relevanciu a sú schválené regulačnými orgánmi, v) znížiť mieru zlyhania kandidátov na vakcíny v III. fáze klinického skúšania prostredníctvom nových biomarkerov pre kontrolu počiatočnej účinnosti a bezpečnosti; vi) zlepšiť súčasný proces vývoja liekov poskytovaním podpory pre vývoj nástrojov, noriem a prístupov na posúdenie účinnosti, bezpečnosti a kvality regulovaných zdravotníckych výrobkov. Správa Správnymi orgánmi spoločného podniku IIL 2 je i) správna rada, ii) výkonný riaditeľ, iii) vedecký výbor, iv) skupina zástupcov štátov a v) fórum zainteresovaných strán. Správna rada môže zriadiť ďalšie poradné skupiny. Správna rada pozostáva z desiatich členov rovnomerne zastupujúcich dvoch členov spoločného podniku: Európsku úniu zastúpenú Európskou komisiou a Európsku federáciu farmaceutického priemyslu (EFPIA). Správna rada nesie celkovú zodpovednosť za strategickú orientáciu a činnosť spoločného podniku IIL 2 a dohliada na vykonávanie jeho činností. Výkonnému riaditeľovi, ktorý je hlavným výkonným pracovníkom zodpovedným za každodenné riadenie spoločného podniku IIL 2 v súlade s rozhodnutiami správnej rady, poskytuje podporu programová kancelária. Výkonný riaditeľ je právnym zástupcom spoločného podniku IIL 2 a plní rozpočet spoločného podniku. Vedecký výbor, skupina zástupcov štátov a fórum zainteresovaných strán sú poradnými orgánmi spoločného podniku IIL 2. Správna rada zriadila strategickú správnu skupinu, ktorá zabezpečuje koordináciu práce spoločného podniku IIL 2 v niektorých strategických oblastiach a zasadzuje sa o to, aby boli nové témy transparentnejšie a účinnejšie. Zdroje, ktoré mal spoločný podnik k dispozícii v roku 2014 Rozpočet 22 3 2 94 603 EUR na záväzky 17 0 8 01 250 EUR na platby Tieto sumy zahŕňajú rozpočtové prostriedky prenesené z roku 2013, ako aj revíziu, ktorá nasledovala po zriadení spoločného podniku IIL 2 od 27. 6. 2014. Počet zamestnancov k 31. decembru 2014 34 z 37 miest v pláne pracovných miest (29 dočasných zamestnancov a 8 zmluvných zamestnancov) bolo obsadených. 80 % týchto zdrojov je priamo pridelených na podporu prevádzkových činností. Činnosti a služby v roku 2014 Pozri výročnú správu o činnosti spoločného podniku IIL za rok 2014 na webovej stránke www.imi.europa.eu Zdroj: Informácie poskytnuté spoločným podnikom IIL 2.